Rustenburg-munisipaliteit ontken afdankingsRustenburg Die Rustenburg plaaslike munisipaliteit in Noordwes het Donderdag ontken dat hy werkers gaan afdank. “Daar is geen afdankings nie. Werknemers wat op ŉ maand-tot-maand-kontrakbasis was vir drie maande, is in kennis gestel dat hul kontrakte nie verleng sal word nie weens begrotingsbeperkings,” het Thapelo Matebesi, woordvoerder van die munisipaliteit, gesê. Die munisipaliteit het reageer op besware van die vakbondfederasie Cosatu dat die munisipaliteit beplan om minstens 182 werkers af te dank. “Cosatu is besorg dat Rustenburg, ŉ ANC-beheerde munisipaliteit, kontrakte van werknemers kanselleer voor die plaaslike regeringsverkiesing,” het Maleho Gaonakala, voorsitter van Cosatu in Rustenburg, gesê. “Ons wonder wat die regerende party op sy verkiesingsmanifes gaan sit wat werkers betref. Die munisipaliteit kanselleer kontrakte kort nadat dit ŉ tender ter waarde van ŉ miljoen [rand] met ŉ kontrakteur onderteken het vir vullisverwydering. Word die werkers se geld nou vir die kontrakteur gegee?” Gaonakala het die munisipaliteit versoek om met die SA Municipal Workers Union (Samwu) in gesprek te tree om die saak op te los. “Ons wil poste bespaar. Die salaris van een persoon ondersteun minstens tussen 10 en 20 ander mense. Ons veroordeel [die afdankings].” Hy het bygevoeg die vakbondfederasie is ook besorg dat die munispaliteit beplan om werkers in April deur middel van tjeks te betaal, en nie elektroniese oordrag nie. “Dit is teen die werknemerskontrak. Die kontrak bepaal ŉ werknemer se salaris sal deur elektroniese oordrag in sy rekening inbetaal word. Om werkers per tjek te betaal, is net nog ŉ teken van die omvang van die munisipaliteit se finansiële krisis.” Matebesi het gesê die raad van Rustenburg het by sy vergadering in Maart ŉ besluit geneem om werknemers deur middel van tjeks te betaal, as deel van sy verifikasieproses. “Die raad het tydens sy vergadering op 29 Maart besluit om werknemersalarisse op 23 April per tjek te betaal om seker te maak daar is nie ‘spook-werkenemers’ nie. Daar is dus geen oortreding van die werknemerskontrak nie.”